સદ્ગત જ્યોતીન્દ્ર દવે અને ધનસુખલાલ મહેતાની હાસ્યનવલથા ‘અમે બધાં’માં એક વાક્ય એવું આવે છે કે ‘વહુની પેઠે સર્વાંગસુંદર ને સર્વગુણસંપન્ન નામ મળવું અશક્યવત્ છે. વહુની બાબતમાં તો આ વાત સંપૂર્ણપણે સાચી છે એ પરણેલો દરેક પુરુષ જાણે છે, ને કોઈ વાર અકસ્માત્ સર્વાંગસુંદર ને સર્વગુણસંપન્ન પત્ની મળી પણ જાય એવું કહીને હું ુંકુંવારા પુરુષોને ગેરમાર્ગે દોરવા નથી માગતો. એમાં તો જે પત્ની મળી તેને જ સર્વાંગસુંદર ને સર્વગુણસંપન્ન માનવી એ જ ડહાપણનો માર્ગ છે ને પરણ્યા પછી વહેલુંમોડું આવું ડહાપણ આવી જતું હોય છે, પણ નામની બાબતમાં કોઈ કોઈ વાર આવો સુખદ અકસ્માત્ થાય છે ખરો. જશવંતલાલ ભટ્ટના સુપુત્ર વિનોદનું નામ આવો એક સુખદ અકસ્માત્ છે. નામ ને કામ વચ્ચે આવો સાચકલો સંબંધ ભાગ્યે જ જોવા મળે છે. આજના આ સુપ્રસિદ્ધ હાસ્યકારનું નામકરણ કરનાર વ્યક્તિને કદાચ ખબર નહિ હોય છે કે જે છોકરાનું નામ હું ‘વિનોદ’ પાડું છું તેના જીવનનો પ્રધાન સૂર વિનોદ બની રહેશે.